
PARLAMENTUL ROMÂNIEI
CAMERA DEPUTAŢILOR
Declarație politică
 ”Românii susțin reformele! Rezistența la schimbare vine din partea politică!”
3 septembrie 2025
Domnule președinte,
Doamnelor și domnilor deputați,
	Reformele anunțate de politicienii români în ultimii 35 de ani se încadrează perfect în ironiile aspre și corecte ale lui I.L. Caragiale: ”Să se revizuiască, primesc! Dar să nu se schimbe nimica!”. Rezultatul acestei atitudini îl putem constata fiecare dintre noi: România este o țară care s-a dezvoltat puternic, dar dezechilibrat în plan teritorial, cu multe inechități în interiorul societății și cu o fragilizare puternică a valorilor democratice. De fiecare dată când s-a vorbit despre reformă, cetățenii au fost primii care au susținut demersul, iar politicienii au fost primii care au eșuat în a-și respecta angajamentele. 
Oare de ce ne mai miră faptul că încrederea românilor în instituțiile fundamentale ale democrației a scăzut atât de mult? Mai este oare vreun mister de ce populiștii au câștigat încredere în rândul celui mai democratic și tolerant popor, poporul român? Răspunsul este simplu: oamenii sunt supărați pentru că țara nu merge în direcția corectă și pentru că le-a fost înșelată încrederea de prea multe ori?
	Stimați colegi,
	Dacă astăzi România nu ar fi avut marea șansă de a avea un premier atât de hotărât să schimbe lucrurile precum Ilie Bolojan, cred că ne-am fi aflat în aceeași piesă de teatru absurdă, plină de demagogie, necredibilă și cu costuri tot mai mari pentru români și pentru țară. Din fericire, ca fost coleg în administrația locală al premierului Ilie Bolojan, știu sigur că acesta nu va da niciun pas înapoi de pe drumul corect pe care l-a început, chiar dacă rezistența cea mai puternică vine chiar din partea unor politicieni sau a unor instituții. 
”Cu mandatul pe masă!” Asta a spus Ilie Bolojan încă din prima zi din care a fost învestit în funcția de prim-ministru! Reforma administrativă, reforma sistemului de sănătate, reforma companiilor de stat, reforma pensiilor speciale, eliminarea sinecurilor și privilegiilor sunt numai câteva dintre domeniile pentru care Ilie Bolojan, susținut cu toată forța de către noi, liberalii, a decis să schimbe România și să o ducă pe calea ei firească -  un stat modern, corect, care își respectă cetățenii și care cheltuie cu mare chibzuință fiecare leu din banii publici. 
[bookmark: _GoBack]Vreau să cred că întreaga societate se va grupa în spatele prim-ministrului Ilie Bolojan și va susține reformele corecte deja începute, dar și pe cele viitoare, pentru că sunt prea multe lucruri de corectat în România. Declanșarea acestui amplu proces de reformă reprezintă o oportunitate unică, pe care nu avem voie să o ratăm ca societate!
 
	Vă mulțumesc,	
Dumitru ŢIPLEA, 
Deputat PNL de Bihor

